Klokken 11.49 udsendte Jammerbugt Kommune en pressemeddelelse: - I forlængelse af resultatet af afstemningen til kommunalbestyrelsen den 21. november 2017 er der d.d. mellem Dansk Folkeparti og Venstre indgået aftale om konstituering for den kommende valgperiode 2018-2021: Parterne har med underskrivning af dette dokument aftalt følgende poster for valgperioden 2018-2021 Borgmesterposten besættes af Venstre ved Mogens Gade 1. Viceborgmesterposten besættes af Dansk Folkeparti ved Per Vandkrog Der er bare et problem: Per Vandkrog kommer slet ikke ind i byrådet. Fintællingen viser nemlig, at han ikke fik stemmer nok. Så efter Per Vandkrog har været med til at forhandle konstitueringen på plads - og fået sig selv indsat som viceborgmester - bliver han nu erstattet af DF's Jens Ørtoft, som slog ham med sølle fire stemmer. - Det er jo nærmest mirakuløst og en spændende udvikling. I aftes gik jeg hjem med en mærkelig fornemmelse af ikke at være blevet valgt - jeg manglede bare 10 stemmer, havde jeg fået at vide. Så da Per Vandkrog selv ringede for lidt siden og overleverede nyheden, blev jeg meget overrasket, siger Jens Ørtoft fra Kaas, der ikke har været valgt til byrådet før. Det har ikke været muligt at få en kommentar fra Per Vandkrog. Fintællingen og resultatet bekræftes dog af borgmesteren. - Det er rigtigt nok. Og det er jo synd, at Per Vandkrog ikke fik stemmer nok - ellers har jeg ikke nogen kommentarer, siger borgmester Mogens Gade. Hans valgsejr var dog stor nok til, at en fintælling kunne rokke ved det faktum.

Opsummering:
DFs spidskandidat Per Vandkrog bliver alligevel ikke viceborgmester i Jammerbugt. Han fik ikke stemmer nok.